CELEX: 52021PC0152
Language: ro
Date: 2021-03-31
Title: Propunere de DECIZIE DE PUNERE ÎN APLICARE A CONSILIULUI de autorizare a Croației să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE

COMISIA EUROPEANĂ
            Bruxelles, 31.3.2021
            COM(2021) 152 final
            2021/0075(NLE)
            Propunere de
            DECIZIE DE PUNERE ÎN APLICARE A CONSILIULUI 
            de autorizare a Croației să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Impozitarea produselor energetice și a energiei electrice în Uniune este reglementată de Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                     1
                   (denumită în continuare „Directiva privind impozitarea energiei” sau „directiva”).
               
               
                  În conformitate cu articolul 19 alineatul (1) din directivă, pe lângă dispozițiile prevăzute în special la articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale nivelului de impozitare din motive de politică specifice.
               
               
                  În temeiul Deciziei de punere în aplicare 2014/921/UE a Consiliului din 16 decembrie 2014
                     2
                  , Croația a autorizat deja aplicarea unei scutiri de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE.
               
               
                  Obiectivul prezentei propuneri este de a prelungi această autorizație, conform solicitării Croației, având în vedere că derogarea actuală a expirat la 19 decembrie 2020. Această scutire are scopul de a reduce costurile suportate de persoanele juridice autorizate să deruleze activități de deminare și, astfel, să le accelereze și să contribuie la punerea în aplicare a politicii de deminare umanitară în Croația.
               
               
                  Activitățile de deminare se desfășoară în conformitate cu Convenția internațională privind interzicerea utilizării, stocării, producerii și transferului de mine antipersonal și distrugerea acestora (Convenția de la Ottawa) din 1998 și cu Convenția internațională privind munițiile cu dispersie, semnată la Oslo în 2018, care interzice orice utilizare, producere, transfer și stocare de muniții cu dispersie și stabilește un cadru de cooperare și asistență pentru a asigura curățarea zonelor contaminate, precum și cu Legea privind acțiunea împotriva minelor din Croația (OG 110/15, 118/18 și 98/19).
               
               
                  În conformitate cu articolul 5 din Convenția de la Ottawa, Republica Croația a prezentat în 2018 o a doua cerere de prelungire a termenului pentru deminare. Cererea a fost aprobată în cadrul celei de a șaptesprezecea reuniuni a statelor părți la convenție și s-a stabilit un nou termen-limită pentru finalizarea activităților de deminare, și anume 1 martie 2026.
               
               
                  În conformitate cu prelungirea termenului pentru deminare și prin scrisoarea din 18 septembrie 2020, autoritățile croate au informat Comisia cu privire la intenția lor de a prelungi scutirea fiscală pentru motorina utilizată pentru operarea utilajelor în cadrul activităților de deminare umanitară până la 19 decembrie 2026. Au fost furnizate informații suplimentare prin scrisorile din 13 octombrie 2020 și 6 noiembrie 2020.
               
               
                  Autoritățile croate intenționează să aplice în continuare o scutire de la plata taxelor pentru motorina utilizată pentru operarea utilajelor în activitățile de deminare umanitară, în conformitate cu articolul 19 din Directiva 2003/96/CE.
               
               
                  Perioada de valabilitate solicitată a derogării este cuprinsă între 19 decembrie 2020 și 19 decembrie 2026, venind în continuarea derogării actuale și în limitele perioadei maxime permise de articolul 19 din Directiva privind impozitarea energiei.
               
               
                  Scopul măsurii care urmează să fie aplicată de Croația este de a crea un stimulent pentru curățarea mai rapidă a terenurilor suspectate de a fi minate, pentru eliberarea terenurilor agricole și a pădurilor, făcându-le astfel din nou accesibile pentru activități economice. De asemenea, se preconizează că măsura va avea efecte pozitive imediate asupra vieții și sănătății persoanelor din zonele contaminate cu mine și cu muniție neexplodată.
               
               
                  Măsura constă într-o scutire de la plata accizelor la motorina utilizată pentru operarea utilajelor în activitățile de deminare umanitară a zonelor contaminate cu mine, astfel încât scutirea să fie acordată numai entităților juridice înregistrate pentru deminare. Măsura este implementată prin aplicarea rambursărilor de accize. Mașinile care funcționează pe bază de motorină exceptată de la plata accizelor vor fi clasificate în funcție de destinația acestora, de instrumentele de lucru și de metoda lor de operare. Departamentele competente din cadrul Centrul Croat de Acțiune împotriva Minelor vor supraveghea și vor ține evidența operării utilajelor. Va exista un formular special pentru fiecare mașină în care vor fi înregistrate orele de operare, randamentul și consumul de combustibil pe fiecare zi. Atunci când se finalizează un proiect, operatorul de deminare va prezenta un formular de rambursare a accizei pentru utilajele sale folosite în locația respectivă, însoțit de un formular de înregistrare pentru fiecare mașină. În conformitate cu responsabilitatea sa generală de a monitoriza punerea în aplicare a legislației privind accizele, Agenția de administrare fiscală din cadrul Ministerului de Finanțe va derula, pe baza informațiilor referitoare la locul de desfășurare a activității de deminare, controale sistematice privind combustibilul folosit pentru utilajele de deminare.
               
               
                  Potrivit cifrelor furnizate de autoritățile croate, în Croația există 44 de entități juridice autorizate cu 43 de mașini utilizate în deminarea umanitară. Cu toate acestea, măsura nu trebuie limitată doar la acești operatori acreditați, ci se va aplica oricărui operator nou acreditat și utilajelor de deminare care pot fi utilizate în acest scop în viitor. Centrul Croat de Acțiune împotriva Minelor acreditează și ține evidența tuturor mașinilor noi de curățare a minelor destinate a fi utilizate pentru deminare umanitară.
               
            
            
               Fără aplicarea măsurii, operatorii echipamentelor de deminare care sunt autorizați să desfășoare operațiuni de deminare pe teritoriul Croației vor fi nevoiți să achite acciza națională pentru motorina utilizată drept carburant pentru motor, în cuantum de 3060 HRK pentru 100 de litri (aproximativ 404 EUR pe baza cursului de schimb 1 EUR = 7,5630 HRK din data de 1 octombrie 2020) și care se aplică utilizării drept carburant, precum și utilizării pentru motoare staționare, utilaje grele și pentru vehicule destinate folosirii în afara drumurilor publice [(articolul 8 alineatul (2) literele (b), (c) și (d) din Directiva privind impozitarea energiei]. Scutirea de taxe pe o perioadă determinată le-ar permite operatorilor să-și diminueze costurile pentru activitățile de deminare pentru o perioadă de timp limitată, creând astfel un stimulent pentru intensificarea activității lor pe durata aplicării măsurii. Acest aspect va accelera procesul de deminare. Beneficiarii măsurii sunt persoane juridice care au primit autorizație din partea Ministerului de Interne pentru operațiuni de deminare în conformitate cu Legea privind acțiunea împotriva minelor (OG 110/15, 118/18 și 98/19) și care dețin utilaje acreditate în conformitate cu Ordonanța privind cerințele tehnice și evaluarea conformității mașinilor utilizate în operațiunile de deminare umanitară (OG 53/07, 39/11 și 57/13).
            
            
               
                  Croația a solicitat acordarea autorizației până la 19 decembrie 2026, începând cu 19 decembrie 2020, fără întrerupere după actuala derogare și în limitele perioadei maxime prevăzute la articolul 19 alineatul (2) din directivă.
               
            
            
               •Coerența cu dispozițiile existente în domeniul de politică vizat
            
            
               
                  Impozitarea motorinei utilizate în scopuri industriale și comerciale este reglementată de Directiva 2003/96/CE, în special de articolul 8. Articolele 5, 15 și 17 prevăd posibilitatea statelor membre de a aplica diferențieri fiscale, inclusiv scutiri și reduceri, pentru anumite utilizări ale motorinei. Cu toate acestea, dispozițiile respective nu prevăd ca atare o scutire fiscală pentru motorina utilizată pentru operarea utilajelor în deminarea umanitară.
               
            
         
         
            
               Dispoziții în temeiul Directivei privind impozitarea energiei
            
            
               
                  Evaluarea măsurii în temeiul articolului 19 din Directiva 2003/96/CE
               
               
                  Articolul 19 alineatul (1) primul paragraf din directivă are următorul conținut: 
               
               
                  Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.
               
               
                  Posibilitatea de a introduce un tratament fiscal favorabil pentru motorina utilizată pentru operarea utilajelor în deminarea umanitară poată fi avută în vedere în temeiul articolului 19 din directivă, deoarece scopul său este acela de a permite statelor membre să introducă noi scutiri sau reduceri din motive de politică specifice. 
               
               
                  Croația a solicitat ca măsura să se aplice timp de 6 ani, perioada maximă permisă de articolul 19 alineatul (2). Această perioadă corespunde angajamentelor internaționale ale Croației de a finaliza operațiunile de deminare.
               
               
                  Totuși, derogarea nu trebuie să submineze evoluțiile viitoare ale cadrului juridic existent și trebuie să ia în considerare revizuirea prevăzută a Directivei privind impozitarea energiei și posibila adoptare de către Consiliu a unui act juridic bazat pe o propunere a Comisiei de modificare a Directivei privind impozitarea energiei. Această revizuire urmează evaluării Directivei privind impozitarea energiei
                     3
                   și Concluziilor Consiliului privind cadrul UE pentru impozitarea energiei din 28 noiembrie 2019
                     4
                  . În concluziile sale, Consiliul a invitat Comisia să analizeze și să evalueze opțiunile posibile în vederea publicării în timp util a unei propuneri de revizuire a Directivei privind impozitarea energiei și a invitat Comisia să acorde o atenție deosebită domeniului de aplicare al directivei, ratelor minime și reducerilor și scutirilor fiscale specifice. 
               
            
            
               În aceste condiții, deși pare oportun să se acorde autorizația pentru perioada solicitată, valabilitatea derogării ar trebui să depindă de începerea eventualei aplicări a unor dispoziții generale în materie înainte de 19 decembrie 2026.
            
            
            
               
                  Norme în materie de ajutoare de stat
               
               
                  Autoritățile croate au în vedere să aplice scutirea de taxe pentru motorina folosită pentru operarea utilajelor în deminarea umanitară prin rambursarea integrală a accizelor către fiecare operator înregistrat care participă la activitățile de deminare. Autoritățile croate susțin că măsura nu constituie ajutor de stat. Prezenta propunere nu aduce atingere niciunei evaluări a măsurii în temeiul normelor privind ajutoarele de stat. În plus, propunerea de decizie de punere în aplicare a Consiliului nu aduce atingere obligației statului membru respectiv de a asigura respectarea normelor privind ajutoarele de stat.
               
            
            
               •Coerența cu alte politici ale Uniunii
            
            
               
                  Politica în domeniul sănătății și al mediului
               
               
                  Măsura solicitată vizează, în special, politica de sănătate și de mediu a UE, în măsura în care va contribui la diminuarea mai rapidă a zonelor contaminate cu mine din Republica Croația, care constituie o amenințare la adresa vieții și sănătății persoanelor, a animalelor domestice și a faunei sălbatice. Obiectivele care trebuie atinse prin această măsură sunt de natură regională și sectorială, întrucât zonele care trebuie să fie deminate sunt răspândite în diferite regiuni ale Republicii Croația, iar sectoarele afectate de măsură sunt agricultura și silvicultura. Aplicarea măsurii are efecte pozitive directe asupra protecției vieții și sănătății umane în zonele contaminate cu mine și muniții neexplodate.
               
               
                  Politica în domeniul transporturilor
               
               
                  Măsura se limitează la motorina utilizată pentru mașini acreditate speciale, concepute și construite anume pentru curățarea zonelor minate și se limitează la zonele contaminate cu mine din Republica Croația. Trebuie menționat, de asemenea, faptul că aceste mașini nu pot fi utilizate pentru transporturi pe drumurile publice.
               
               
                  Piața internă și concurența loială
               
               
                  În circumstanțele descrise, această măsură apare ca fiind acceptabilă având în vedere buna funcționare a pieței interne și necesitatea de a asigura o concurență loială, îndeosebi, datorită faptului că nu va favoriza anumite întreprinderi în detrimentul altora, din moment ce se va aplica tuturor întreprinderilor implicate în deminarea umanitară din Croația. În mod similar, măsura nu va afecta comerțul în interiorul Uniunii, dat fiind caracterul său specific și faptul că se limitează la zonele contaminate cu mine din Republica Croația.
               
               
                  Așadar, se poate concluziona că măsura este compatibilă cu politicile Uniunii din domeniul sănătății, mediului, transporturilor și concurenței.
               
               
                  Termenul pentru care se propune prelungirea autorizației de aplicare a unei scutiri de taxe face improbabil faptul ca analiza prezentată în paragrafele anterioare să se schimbe înainte de data expirării măsurii.
               
            
         
         
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               
                  Articolul 19 din Directiva 2003/96/CE a Consiliului.
               
            
            
               •Subsidiaritatea (pentru competență neexclusivă) 
            
            
               
                  Domeniul fiscalității indirecte reglementat de articolul 113 din TFUE nu ține, în sine, de competența exclusivă a Uniunii Europene în sensul articolului 3 din TFUE.
               
               
                  Cu toate acestea, în temeiul articolului 19 din Directiva 2003/96/CE, Consiliul a primit competența exclusivă, în virtutea legislației secundare, de a autoriza un stat membru să introducă și alte scutiri sau reduceri în sensul dispoziției respective. Prin urmare, statele membre nu se pot substitui Consiliului. În consecință, principiul subsidiarității nu este aplicabil în cazul prezentei decizii de punere în aplicare. În orice caz, întrucât nu este un proiect de act legislativ, prezentul act nu trebuie transmis parlamentelor naționale în temeiul Protocolului nr. 2 la tratate, pentru verificarea conformității cu principiul subsidiarității.
               
            
            
               •Proporționalitatea
            
            
               
                  Propunerea respectă principiul proporționalității. Scutirea fiscală nu depășește ceea ce este necesar pentru atingerea obiectivului în cauză.
               
            
            
               •Alegerea instrumentului
            
            
               
                  Instrumentul propus este o decizie de punere în aplicare a Consiliului. Articolul 19 din Directiva 2003/96/CE prevede numai acest tip de măsură.
               
            
            
               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex-post/verificarea adecvării legislației existente
            
            
               
                  Măsura nu impune o evaluare a legislației existente.
               
            
            
               •Consultări cu părțile interesate
            
            
               
                  Prezenta propunere se bazează pe solicitarea formulată de Croația și vizează doar acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Prezenta propunere se referă la acordarea unei autorizări unui stat membru, la cererea acestuia, și nu necesită efectuarea unei evaluări a impactului.
               
               
                  În Republica Croația mai sunt încă zone pe care se suspectează că există mine, întinse pe o suprafață de 295,9 km2, unde se găsesc 50 de orașe și localități din opt județe. În aceste zone, orice intrare și deplasare este interzisă.
               
            
         
         
            
               
                  Operațiunile curente de deminare sunt efectuate de 617 echipe de deminare, administratori de amplasamente și personal auxiliar, angajați de 44 de entități juridice autorizate pentru operațiuni de deminare. Operațiunile de deminare sunt efectuate utilizând 43 de mașini de deminare special concepute.
               
               
                  Informațiile furnizate de Croația sugerează că măsura va avea un impact limitat asupra veniturilor fiscale. Autoritățile croate estimează că totalul cheltuielilor fiscale aferente măsurii se va ridica la 3 199 475 HRK (aproximativ 423 043 EUR) pentru întreaga perioadă de șase ani a măsurii.
               
               
                  Croația se așteaptă ca măsura să aibă un impact pozitiv asupra finalizării cu succes și la timp a operațiunilor de deminare prin reducerea costurilor de exploatare ale operatorilor economici implicați în activitățile de deminare.
               
            
            
               •Adecvarea și simplificarea reglementărilor
            
            
               
                  Măsura nu prevede o simplificare. Ea se bazează pe o cerere înaintată de Croația și se referă doar la acest stat membru.
               
            
            
               •Drepturi fundamentale
            
            
               
                  Măsura nu privește drepturile fundamentale.
               
            
            
               4.IMPLICAȚIILE BUGETARE
            
            
               
                  Această măsură nu impune Uniunii nicio sarcină financiară sau administrativă. Prin urmare, propunerea nu are implicații asupra bugetului Uniunii Europene.
               
            
            
               5.ALTE ELEMENTE
            
            
               •Planuri de punere în aplicare și modalități de monitorizare, evaluare și raportare
            
            
               
                  Nu este necesar un plan de punere în aplicare. Prezenta propunere se referă la o autorizație de scutire fiscală pentru un singur stat membru, la cererea acestuia. Autorizația este acordată pentru o perioadă limitată până la 19 decembrie 2026. Măsura poate fi evaluată în cazul unei cereri de reînnoire după expirarea perioadei de valabilitate.
               
            
            
               •Documente explicative (pentru directive)
            
            
               
                  Propunerea nu necesită documente explicative privind transpunerea. 
               
            
            
               •Explicarea detaliată a dispozițiilor specifice ale propunerii
            
            
               
                  Articolul 1 prevede că Croația va fi autorizată să aplice o scutire de la plata taxelor pentru motorina utilizată pentru operarea utilajelor în cadrul activităților de deminare umanitară, în conformitate cu articolul 19 din Directiva 2003/96/CE.
               
               
                  Conform articolului 2, autorizația se acordă cu efect de la 19 decembrie 2020, în continuarea actualei Decizii de punere în aplicare 2014/921/UE a Consiliului, până la 19 decembrie 2026, în limitele perioadei maxime de șase ani permise de directivă, conform solicitării Croației.
               
            
            
               2021/0075 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
         
         
            
               de autorizare a Croației să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                  5
               , în special articolul 19,
            
            
               având în vedere propunerea Comisiei Europene,
            
            
               întrucât:
            
            
               (1)Prin Decizia de punere în aplicare 2014/921/UE a Consiliului
                  6
               , Croația a fost autorizată să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE, până la 19 decembrie 2020.
            
            
               (2)La 18 septembrie 2020, Croația a solicitat autorizarea de a continua să aplice o scutire fiscală pentru motorina utilizată pentru operarea utilajelor în deminarea umanitară pentru perioada cuprinsă între 19 decembrie 2020 și 19 decembrie 2026. La cererea Comisiei, Croația a furnizat informații suplimentare în sprijinul cererii sale la 13 octombrie 2020 și la 6 noiembrie 2020.
            
            
               (3)Prin scutirea de la plata taxelor pe care intenționează să o aplice, Croația are ca scop accelerarea procesului de deminare a restului de zone contaminate cu mine din diferite regiuni. Măsura ar avea efecte pozitive imediate asupra vieții și sănătății umane din aceste regiuni.
            
            
               (4)Măsura ar trebui limitată la mașinile specifice acreditate, concepute și construite anume pentru curățarea zonelor minate.
            
            
               (5)Măsura ar trebui limitată la zonele contaminate cu mine de pe teritoriul Croației.
            
            
               (6)Măsura ar trebui să se aplice tuturor operatorilor implicați în deminarea umanitară din Croația, astfel încât să nu se acorde niciun avantaj economic vreunui anumit operator implicat.
            
            
               (7)În consecință, măsura este acceptabilă din punctul de vedere al funcționării corespunzătoare a pieței interne și al nevoii de a asigura concurența loială și este compatibilă cu politicile Uniunii în domeniul sănătății, al mediului, al energiei și al transporturilor.
            
            
               (8)Fiecare autorizație acordată în temeiul articolului 19 alineatul (1) din Directiva 2003/96/CE trebuie să fie strict limitată în timp. Pentru a le oferi operatorilor economici în cauză un grad suficient de certitudine și timpul necesar pentru a finaliza procesul de deminare a zonelor contaminate, este oportun ca autorizația să fie acordată pe o perioadă de șase ani.
            
            
               (9)Pentru a oferi securitate juridică operatorilor economici implicați în operațiunile de deminare și pentru a evita o potențială creștere a sarcinii administrative care rezultă din modificarea ratei de impozitare aplicabile, Croația ar trebui să poată aplica fără întrerupere scutirea fiscală pentru motorina utilizată pentru operarea utilajelor în deminarea umanitară. Prin urmare, autorizația solicitată ar trebui acordată cu efect de la 19 decembrie 2020, pentru a asigura continuitatea cu dispozițiile anterioare prevăzute în Decizia de punere în aplicare 2014/921/UE.
            
            
               (10)Prezenta decizie nu aduce atingere aplicării normelor Uniunii privind ajutoarele de stat,
            
            
               ADOPTĂ PREZENTA DECIZIE: 
            
            
               Articolul 1
            
            
               Croația este autorizată să scutească de la plata taxelor motorina utilizată la operarea utilajelor în deminarea umanitară pe teritoriul său național. Măsura se limitează la mașinile speciale acreditate, concepute și construite anume pentru curățarea zonelor minate.
            
            
               Articolul 2
            
         
         
            
               Prezenta decizie se aplică de la 19 decembrie 2020 până la 19 decembrie 2026.
            
            
               Cu toate acestea, în cazul în care Consiliul, hotărând în temeiul articolului 113 din TFUE sau al altor dispoziții relevante din Tratatul privind funcționarea Uniunii Europene, adoptă norme generale privind avantajele fiscale pentru deminarea umanitară, aplicarea prezentei decizii încetează în ziua în care intră în vigoare respectivele norme generale.
            
            
            
               Articolul 3
            
            
               Prezenta decizie se adresează Croației.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 283, 31.10.2003, p. 51–70.
               
               
                  
                     (2)
                  
                        JO L 363, 18.12.2014, p. 50–51.
               
               
                  
                     (3)
                  
                        SWD(2019) 329 final.
               
               
                  
                     (4)
                  
                        Concluziile Consiliului din 28 noiembrie 2019, 14608/19, FISC 458. 
               
               
                  
                     (5)
                  
                        JO L 283, 31.10.2003, p. 51.
               
               
                  
                     (6)
                  
                        Decizia de punere în aplicare 2014/921/UE a Consiliului din 16 decembrie 2014 de autorizare a Croației să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE (JO L 363, 18.12.2014, p. 150).